มันนี่ทูเดย์
ธปท.มั่นใจ 2 ปีข้างหน้าไทยไม่เกิดเงินฝืด
29 ต.ค. 2565

ธปท.มั่นใจ 2 ปีข้างหน้าไทยไม่เกิดเงินฝืด
นายเมธี สุภาพงษ์ ผู้ช่วยผู้ว่าการสายนโยบายการเงิน ธนาคารแห่งประเทศไทย (ธปท.) เปิดเผยว่า ธปท.มั่นใจว่าในอีก 2 ปีข้างหน้า ประเทศไทยจะไม่เข้าสู่ภาวะเงินฝืด เพราะอัตราเงินเฟ้อที่ปรับลงมาจากราคาน้ำมันที่ลดลง ทำให้ต้นทุนหลายอย่างลดลงตาม นอกจากนี้ทิศทางเศรษฐกิจไทยปี 2558 มีแนวโน้มเติบโตได้ อย่างไรก็ตามการคงอัตราดอกเบี้ยต่ำมานานเริ่มกลายเป็นความเสี่ยงบ้างแล้ว เพราะมีเครื่องชี้วัดบางจุดบ่งบอกว่ามีการเก็งกำไรรวมทั้งในตลาดหลักทรัพย์ด้วย เห็นได้จากราคาสินทรัพย์หลายอย่างเพิ่มขึ้น ไม่เฉพาะแต่อสังหาริมทรัพย์ ซึ่งอาจเป็นผลจากการที่มีคนนำเงินออมออกมาหาผลตอบแทนอื่น แทนผลตอบแทนจากดอกเบี้ย
ยาสูบชี้คิดภาษีขายปลีกดันจ่ายภาษีเพิ่ม 3,000 ล้าน
น.ส.ดาวน้อย สุทธินิภาพันธ์ รักษาการผู้อำนวยการโรงงานยาสูบ เปิดเผยว่า คาดว่าผลจากการเตรียมปรับแก้กฎหมายให้มีการจัดเก็บภาษีบนฐานราคาขายปลีกแนะนำ จะทำให้โรงงานยาสูบต้องเสียภาษีเพิ่มขึ้นอีกปีละ 2,800-3,000 ล้านบาท จากที่เสียอยู่แล้วปีละกว่า 5.3 หมื่นล้านบาท ซึ่งจะฉุดให้กำไรที่ใช้คำนวณเงินนำส่งรายได้เข้าคลังลดลงด้วย แต่คาดว่าจะยังไม่มีการปรับราคาขายปลีก เพราะเกรงว่าจะเป็นการผลักภาระให้ประชาชน อย่างไรก็ดีการเสียภาษีที่ราคาขายปลีกจะมีข้อดี เพราะทำให้บุหรี่นำเข้าและบุหรี่ที่ผลิตในประเทศเสียภาษีอย่างโปร่งใสเป็นธรรมขึ้น